SSB har aldri tidligere undersøkt sammenhengen mellom kriminalitet og innvandrerbakgrunn med så detaljerte tall som nå. Frp-nestleder Sylvi Listhaug og innvandringspolitisk talsperson i Frp Jon Helgheim sier man ikke må bortforklare og unnskylde hvorfor barn av innvandrere er mer kriminelle enn foreldrene. Foto: Lise Åserud / NTB scanpix

Tall fra Statistisk sentralbyrå viser at barn av innvandrere begår mer kriminalitet enn dem som selv innvandret. Tallene er bestilt av Frp.

– Det er betydelig høyere rater blant innvandrere for enkelte lovbruddstyper, som mishandling i nære relasjoner. Og betydelig lavere for andre typer, som grovt underslag, sier rådgiver Sigmund Book Mohn i Statistisk sentralbyrå (SSB) til Aftenposten.

Ifølge tall fra SSB har norskfødte menn i aldersgruppen 15–35 år med somalisk familiebakgrunn 4,6 ganger så høy rate for voldslovbrudd. Menn med irakisk bakgrunn har 4 ganger så høy rate, tallet for menn med marokkansk bakgrunn er på 3,2, for menn med tyrkisk bakgrunn er tallet 2,8 og 2,4 for pakistanske menn.

Rapporten viser også at i et gjennomsnittlig år i perioden 2015–2017 ble 443 personer siktet for «mishandling i nære relasjoner». 185 av de 443 var innvandrere.

Innvandringspolitisk talsmann Jon Helgheim i Frp og nestleder i Frp Sylvi Listhaug sier til avisen at «integrering ikke automatisk går seg til over tid».